Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 209/13/3306	Považská Bystrica, 24.6.2015
EEČ : 2-26-86-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Považská Bystrica zo dňa 14.5.2013, spisová značka Pv 209/13/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
po tom, čo si dňa 11.02.2013 v popoludňajších hodinách na parkovisku pri obchodnom dome Hypernova v Považskej Bystrici od neznámeho muža kúpil za sumu 10,- € pre vlastnú potrebu vysušený rastlinný materiál zelenej farby, zabalený do 2 ks plastových samozatváracích vreciek o rozmeroch 7cm x 4 cm, tento prechovával pri sebe do dňa 11.02.2013 do 17.05h, kedy v Považskej Bystrici  pri odstavnom ramene rieky Váh v časti nazývanej Slavojka po výzve dobrovoľne vydal policajtom obvodného oddelenia PZ Púchov 2 ks plastových samozatváracích vreciek s vysušeným rastlinným materiálom zelenej farby a následným znaleckým skúmaním bolo zistené, že: 
-  v jednom polyetylénovom vrecku sa nachádzali časti rastlín rodu Cannabis /konopa/ o hmotnosti 0,84g, s priemernou koncentráciou 17,2% hmotnostných  tetrahydrokanabinolu (THC), s obsahom  144mg THC v čistom stave, 
- v druhom polyetylénovom vrecku sa nachádzali časti rastlín rodiu Cannabis /konopa/ o hmotnosti 0,71g, s priemernou koncentráciou 17,2% hmotnostných tetrahydrokanabilnolu (THC) s obsahom 121mg THC v čistom stave, 
ktoré množstvá s prihliadnutím k individuálnej tolerancii obv. XXXXX, určenej znaleckým skúmaním zodpovedajú najmenej 6 obvykle jednorazovým dávkam na použitie, pričom podľa zákona NR SR č. 139/1998 Z. z. o omamných látkach, psychotropných látkach a prípravkoch a jeho príloh sú rastliny rodu Cannabis (konopa) zaradené do I. skupiny omamných látok a tetrahydrokanabinol (THC) ako hlavná aktívna zložka konopy je zaradený do I. skupiny psychotropných látok.

Uznesením prokurátora Okresnej prokuratúry Považská Bystrica zo dňa 14.5.2013, spisová značka Pv 209/13/3306, bola určená obvinenému skúšobná doba v trvaní 24 mesiacov.
Odôvodnenie:
Okresná prokurátorka v Pov. Bystrici uznesením sp. zn. Pv 209/13/3306 zo dňa 14.05.2013 podľa § 216 ods. 1 písm. a/, b/,c/ Tr. por. podmienečne zastavila trestné stíhanie proti obv. XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Tr. zák., ktorý spáchal na tom skutkovom základe, ako je uvedené vo výrokovej časti tohto uznesenia.

	Pri rozhodnutí o podmienečnom zastavení trestného stíhania bola obv. XXXXX podľa § 216 ods. 2 Tr. por. určená skúšobná doba v trvaní dvadsaťštyri (24) mesiacov, ktorá začala plynúť právoplatnosťou uznesenia o podmienečnom zastavení trestného stíhania.

	Uznesenie o podmienečnom zastavení trestného stíhania obv. XXXXX nadobudlo právoplatnosť dňom 01.06.2013, kedy začala plynúť aj určená skúšobná doba, ktorá uplynula dňom 01.06.2015.

	Po skončení určenej skúšobnej doby boli k osobe obv. XXXXX zabezpečené správy z Okresného riaditeľstva PZ, Odboru kriminálnej polície XXXXX, Obvodného oddelenia PZ XXXXX, z Okresného úradu, odboru všeobecnej vnútornej správy XXXXX a  tiež bol zabezpečený odpis z registra trestov na obv. XXXXX.

	Z týchto zabezpečených správ a odpisu z registra trestov je zrejmé, že obv. XXXXX v mieste bydliska má dobrú povesť, po 01.06.2013 nebol postihnutý za žiandy priestupok, nebolo proti nemu začaté a vedené trestné stíhanie, nebol právoplatne odsúdený za trestný čin a tiež nebolo proti nemu podmienečne zastavené trestné stíhanie, prípadne schválený zmier a zastavené trestné stíhanie za iný trestný čin, spáchaný v skúšobnej dobe podmienečného zastavenia trestného stíhania.

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Obvinený XXXXX v priebehu skúšobnej doby podmienečného zastavenia trestného stíhania viedol riadny život, nakoľko nespáchal žiadny trestný čin a ani priestupok. 

	S prihliadnutím na tieto skutočnosti u obv. XXXXX teda boli jednoznačne splnené podmienky stanovené  v § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Pirošová
prokurátorka